Inger Støjberg (V), 2011-05-03:
Arbejdsmiljøet for frisører er en alvorlig sag.
Frisørerhvervet er det erhverv, der har den højeste forekomst af anmeldte arbejdsbetingede hudsygdomme.
Desuden har en ny undersøgelse vist, at frisører kun arbejder lidt over 8 år i faget.
Smerter, håndeksem og allergi er de hyppigste årsager til, at frisører forlader faget, så der er ingen tvivl om, at der er arbejdsmiljømæssige problemer i frisørbranchen, problemer, som vi jo heller ikke skal sidde overhørige.
Jeg er enig med forslagsstillerne i, at gravide frisører skal have den nødvendige beskyttelse, når de er på arbejde.
Jeg har derfor taget initiativ til, at vi sammen drøfter mulighederne for at forbedre arbejdsmiljøet.
Allerede i overmorgen holder de relevante aktører møde i Arbejdstilsynet for at gå mere i dybden.
Arbejdstilsynet har forinden bedt Arbejdsmedicinsk Klinik på Bispebjerg Hospital om at vurdere, om der findes ny dokumentation af frisørernes problemer ved arbejdet med kosmetiske produkter.
Drøftelserne skal selvfølgelig tage højde for den nye viden på området.
Spørgsmålet er så, hvad der skal ske for at sikre gravide frisørers arbejdsmiljø.
Et forbud mod at anvende bestemte kemikalier er næppe den rette løsning.
Det er i hvert fald ikke en løsning, som frisørerne i praksis har nemt ved at bruge lige her og nu.
Det kræver, at den enkelte frisør har en chance for at identificere de stoffer, som de ikke må bruge.
Det kræver igen, at produkterne indeholder letforståelige deklarationer, og når produkterne ikke kun laves i Danmark, er det ikke et problem, vi bare alene kan løse.
Hvis vi ser på reglerne i dag, kan vi se, at de allerede i dag beskytter frisørerne, hvis reglerne ellers bliver fulgt og overholdt.
Efter de gældende regler skal gravide ansatte
beskyttes mod påvirkninger, der kan være farlige for graviditeten.
Det er frisørmesteren, der som arbejdsgiver har ansvaret for at sikre, at arbejdsmiljøet i frisørsalonen er sikkert og sundt.
Arbejdsgiveren skal f.eks. sikre, at der både er udsugning og beskyttelseshandsker, som de ansatte skal benytte, når de arbejder med farlige stoffer.
Arbejdsgiveren skal også sikre, at de ansatte får den nødvendige instruktion og oplæring i, hvordan de arbejder sikkert og sundt, f.eks. hvordan frisøren kan undgå, at hænderne kommer i kontakt med produkterne, og hvordan man undgår at indånde dampe fra produkterne.
Herudover er der særlige regler for gravide.
Arbejdsgiveren skal for gravide vurdere, om der er risiko for, at den gravide udsættes for påvirkninger, der kan være farlige for barnet eller for moderen.
Hvis der er en risiko, skal arbejdsgiveren sørge for, at arbejdet kan udføres uden risiko for den gravide, f.eks. ved at planlægge arbejdet anderledes.
Jeg mener derfor, at arbejdsmiljøreglerne er gode nok, men om frisørerne rent faktisk bliver beskyttet mod sundhedsskadelige stoffer, afhænger jo ikke kun af reglerne, men også af, om de lever op til og har mulighed for at leve op til dem.
Det kræver, at man har ordentlig fokus på problemerne, og at man rent faktisk handler efter det.
I forslaget nævnes der f.eks. en ordning for malerne.
I malerbranchen bruges nemlig også produkter, som kan det kan være svært for malermesteren at vurdere farligheden af.
Her har branchen lavet en ordning, der skal beskytte gravide malere.
Efter denne ordning kan malermestrene få oplyst, hvilke produkter gravide malere kan arbejde med, kan arbejde med under særlige forhold eller slet ikke må arbejde med.
Jeg kunne godt tænke mig, at frisørbranchen også kunne nå frem til en lignende ordning for gravide frisører.
Det er et af de emner, som Arbejdstilsynet vil tage op med branchen på deres møde i næste uge.
Jeg vil selvfølgelig sikre mig, at branchen rent faktisk tager hånd om problemerne.
Jeg vil derfor følge dialogen tæt og efterse, at der bliver fundet nogle brugbare løsninger på de problemer, der jo helt åbenlyst er.
Jeg mener, at vi er på det helt rette spor mod at forbedre arbejdsmiljøet i branchen – et spor, der gerne skulle føre til praktisk anvendelige løsninger, som virkelig også er med til at ændre noget for frisørerne, i stedet for et forbud, som lige umiddelbart kunne lyde flot, men i virkelighedens verden ville det ikke have den store effekt.
Regeringen kan derfor ikke støtte forslaget.